מספר פנימי: 571091

הכנסת העשרים

**יוזמים: חברי הכנסת** **בצלאל סמוטריץ' יעקב מרגי**  
 **רועי פולקמן מרדכי יוגב**  
 **זוהיר בהלול יפעת שאשא ביטון**  
 **יואב קיש אברהם דיכטר**  
 **יואב בן צור ניסן סלומינסקי**  
 **אורי מקלב נורית קורן**  
 **טלי פלוסקוב שרן השכל**  
 **מיקי רוזנטל אברהם נגוסה**  
 **שולי מועלם-רפאלי ענת ברקו**  
 **מנחם אליעזר מוזס רחל עזריה**  
 **דוד ביטן מאיר כהן**  
 **דוד אמסלם יעקב פרי**  
 **מכלוף מיקי זוהר איתן ברושי**  
 **מירב בן ארי ישראל אייכלר**  
 **עודד פורר יואל חסון**  
 **חמד עמאר איתן כבל**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/2857/20

הצעת חוק חובת סימון ופיקוח על בעלי חיים, התשע"ו–2016

|  |  |  |  |  |
| --- | --- | --- | --- | --- |
| מטרה | 1. | מטרת חוק זה היא להסדיר את הפיקוח על החזקה, תנועה ורעייה של בעלי חיים במרחב הציבורי כדי למנוע תאונות ומפגעים ולהסדיר את רישום הבעלות של בעלי החיים לשם הטלת אחריות ולשם מניעת גניבות וסחר בלתי חוקי בבעלי חיים. | | |
| הגדרות | 2. | בחוק זה – | | |
|  |  | "בעל חיים" – חמור, סוס, גמל, פר, פרה, כבשה, עז, פרד, או בעל חיים אחר שקבע השר; | | |
|  |  | "בעליו של בעל חיים" – לרבות אדם המחזיק בבעל החיים דרך קבע; | | |
|  |  | "המנהל" – מנהל השירותים הווטרינרים במשרד החקלאות ופיתוח הכפר, או מי שהוא הסמיך לעניין חוק זה, כולו או מקצתו; | | |
|  |  | "מפקח" – עובד הרשות המקומית שראש הרשות המקומית הסמיכו לעניין חוק זה בהסכמת הרופא הווטרינר העירוני, או פקח כמשמעותו בחוק גנים לאומיים, שמורות טבע, אתרים לאומיים ואתרי הנצחה, התשנ"ח–1998[[1]](#footnote-2), שהשר הסמיכו לעניין חוק זה; | | |
|  |  | "רופא וטרינר מוסמך" ו"רופא וטרינר עירוני" – כהגדרתם בחוק להסדרת הפיקוח על כלבים, התשס"ג–2002[[2]](#footnote-3) (להלן – חוק להסדרת הפיקוח על כלבים); | | |
|  |  | "תחנת הסגר" – מיתקן שקבעה רשות מקומית, באישור המנהל, לאחזקת בעלי חיים בתחומה; | | |
|  |  | "השר" – שר החקלאות ופיתוח הכפר. | | |
| חובת סימון | 3. | (א) רופא וטרינר עירוני או רופא וטרינר (בחוק זה – המסמן) יסמן בעל חיים באמצעות סימון תת עורי בשבב אלקטרוני שאישר המנהל; שבב כאמור יכיל מידע אודות חיסונים ומחלות של בעל החיים, וכן מידע אודות בעליו; הוראות סעיף קטן זה יחולו גם על כל בעל חיים המוחזק בעדר. | | |
|  |  | (ב) לא יסומן בעל חיים לפי סעיף קטן (א), אלא לאחר שהמסמן בדק אותו ומצא כי בעל החיים מחוסן ואינו נגוע במחלות. | | |
|  |  | (ג) | (1) מצא המסמן כי בעל החיים שהובא אליו לסימון נגוע במחלה או אינו מחוסן, יטפל בו וישיבו לבעליו כשהוא מחוסן או לאחר טיפול בו, לפי העניין; לא ניתן לטפל במחלה, רשאי המסמן להמית את בעל החיים הנגוע לפי הוראות סעיף 11. | |
|  |  |  | (2) בעליו של בעל החיים יישא בהוצאות הטיפול והחיסון לפי פסקה (1). | |
|  |  | (ד) השר יקבע הוראות בעניינים אלה: | | |
|  |  |  | (1) סוג השבב האלקטרוני ואופן ביצוע הסימון; הוראות לעניין אופן ביצוע הסימון של בעל חיים כשר לשחיטה ייקבעו בהתייעצות עם הרבנים הראשיים לישראל, כמשמעותם בחוק הרבנות הראשית לישראל, התש"ם–1980[[3]](#footnote-4); לעניין זה, "בעל חיים כשר לשחיטה" – פר, פרה, כבשה או עז; | |
|  |  |  | (2) הגיל המזערי של בעל החיים אשר מחייב סימון; | |
|  |  |  | (3) תשלום עבור הסימון. | |
| מרכז רישום בעלי חיים | 4. | (א) במשרד החקלאות ופיתוח הכפר יוקם מרכז רישום ארצי, לרישום בעלי חיים ופרטי בעליהם לפי הוראות חוק זה (בחוק זה – מרכז הרישום). | | |
|  |  | (ב) השר ימנה, מבין עובדי השירותים הווטרינריים במשרד החקלאות ופיתוח הכפר, רשם שינהל את מרכז הרישום (בחוק זה – הרשם). | | |
|  |  | (ג) מרכז הרישום ינהל רישום של מקרי תקיפה או נשיכה על ידי בעל חיים, וכן מקרי תפיסה של בעל חיים על ידי מפקח או שוטר; לא יירשם מידע כאמור במרכז הרישום, אלא לאחר שניתנה הזדמנות לבעליו של בעל החיים לטעון את טענותיו לפני הרשם; משנרשם מידע כאמור, יהווה הרישום ראיה לכאורה לנכונות הפרטים המופיעים בו. | | |
|  |  | (ד) במרכז הרישום ירוכזו הנתונים והדיווחים שהועברו אליו לפי הוראות חוק זה וכן נתונים נוספים שקבע השר. | | |
|  |  | (ה) השר יקבע הוראות בדבר דרכי הרישום במרכז הרישום ואופן ניהול הרישום, וכן הוראות לעניין זכות הטיעון של בעליו של בעל החיים לפי הוראות סעיף קטן (ג), ולקבלת התייחסותו לפרטים הכלולים במרשם, לגביו או לגבי בעל החיים שבבעלותו. | | |
| חובות דיווח | 5. | (א) רופא וטרינר עירוני ידווח למרכז הרישום על כל אלה: | | |
|  |  |  | (1) בעל חיים שסומן על ידו, בציון פרטי בעל החיים ופרטי בעליו של בעל החיים; | |
|  |  |  | (2) התנהגות תוקפנית של בעל חיים, ככל שהובאה לידיעתו, העובדות הנוגעות להתנהגות זו, פרטי בעל החיים ופרטי בעליו ככל שידועים לו, וכל פעולה שנקט כלפי בעל החיים בשל ההתנהגות האמורה; | |
|  |  |  | (3) דיווח שקיבל מרופא וטרינר מוסמך או מבעליו של בעל חיים לפי הוראות סעיפים קטנים (ב) ו-(ג), ובלבד שלעניין דיווח על העברת בעל החיים לבעלים אחרים כאמור בסעיף קטן (ג), קיבל הסכמה מפורשת של הבעלים האחרים, ולעניין דיווח על מותו של בעל חיים כאמור בסעיף קטן (ג) – הוצגו בפניו ראיות לכך שהניחו את דעתו; רופא וטרינר עירוני יעביר דיווח כאמור למרכז הרישום, מיד עם קבלת הדיווח מרופא וטרינר מוסמך או מבעליו של בעל החיים. | |
|  |  | (ב) רופא וטרינר מוסמך ידווח לרופא וטרינר עירוני על כל אלה: | | |
|  |  |  | (1) בעל חיים שסומן על ידו, בציון פרטי בעל החיים ופרטי בעליו של בעל החיים; | |
|  |  |  | (2) התנהגות תוקפנית של בעל חיים, ככל שהובאה לידיעתו, העובדות הנוגעות להתנהגות זו, פרטי בעל החיים ופרטי בעליו ככל שידועים לו, וכל פעולה שנקט כלפי בעל החיים. | |
|  |  | (ג) בעליו של בעל חיים ידווח לרופא וטרינר עירוני או לרופא וטרינר מוסמך על שינוי במקום מגוריו הקבוע, על העברת בעל החיים לבעלים אחרים ועל מותו של בעל החיים; עבר בעליו של בעל החיים להתגורר בתחומי רשות מקומית אחרת, ידווח על מקום מגוריו החדש גם לרופא הווטרינר העירוני של הרשות המקומית האחרת; דיווח כאמור יועבר באופן מיידי. | | |
|  |  | (ד) השר רשאי לקבוע הוראות בעניינים אלה: | | |
|  |  |  | (1) פרטים נוספים החייבים בדיווח למרכז הרישום, וכן פטור מחובות דיווח לפי סעיף זה; | |
|  |  |  | (2) פרטי הדיווח לפי סעיף זה, וכן דרכים ואמצעים למסירת הדיווח, ובכלל זה אמצעים ממוחשבים, ומועדים למסירת הדיווח; | |
|  |  |  | (3) קבלת התייחסותו של בעליו של בעל חיים לדיווחים לפי סעיף זה, לגביו ולגבי בעל החיים שלו. | |
|  |  | (ה) רשות מקומית תעמיד לרשות הרופא הווטרינר העירוני אמצעים מספקים לצורך מסירת דיווחים למרכז הרישום וקבלת דיווחים מהמרכז. | | |
| קבלת מידע ממרכז הרישום | 6. | (א) השר יקבע את פרטי המידע הכלולים במרכז הרישום, שיהיו פתוחים לעיון הציבור. | | |
|  |  | (ב) נמסר למרכז הרישום מידע לגבי בעל חיים מסומן שאבד או שנמצא ללא השגחה, ימסור מרכז הרישום הודעה על כך לבעליו של בעל החיים בדרך שיקבע השר. | | |
|  |  | (ג) השר יקבע הוראות בדבר מסירת מידע ממרכז הרישום למי שנפגע מתקיפה או מנשיכה או מכל נזק גוף שבגרימתו היה מעורב בעל חיים. | | |
|  |  | (ד) מרכז הרישום ימסור מידע על בעל חיים, לרבות כל מידע אודות הבעלות על בעל החיים, למפקח שביקש מידע כאמור לשם מילוי תפקידו. | | |
| מחיקת פרטי רישום | 7. | חלפו שלוש שנים מיום שנתקבל דיווח לפי סעיף 5(ג)(1) על מותו של בעל חיים, או שחלפו 15 שנים או תקופה אחרת שקבע השר, מיום הרישום האחרון של פרט מפרטי בעל חיים במרכז הרישום, יימחק רישומו. | | |
| החזקה או רעייה של בעל חיים מחוץ לחצריו | 8. | (א) בעליו של בעל חיים לא יאפשר את יציאתו של בעל החיים מתחומי חצריו, אלא אם כן בעל החיים מוחזק בידי אדם המסוגל לשלוט בו שמלאו לו 16 שנים, באמצעות רצועה כפי שיקבע השר, באמצעות רכיבה על בעל החיים, או באמצעות קשירת בעל החיים כך שלא יוכל לנוע באופן חופשי. | | |
|  |  | (ב) בעליו של עדר בעלי חיים לא ירעה את העדר ולא יאפשר לו לנוע מחוץ לחצריו, במקום שאינו שטח מרעה, או במקום שאינו מגודר ומיועד להחזקה של בעלי חיים, אלא אם כן אדם המסוגל לשלוט בעדר שמלאו לו 16 שנים ירעה אותו או יחזיק בו, לפי העניין, במקום הנמצא במרחק של 150 מטרים לפחות מדרך בין-עירונית או מדרך מהירה; לעניין זה, "שטח מרעה" – שטח שהוקצה למרעה על ידי רשות מקרקעי ישראל. | | |
|  |  | (ג) אין בהוראות סעיף זה כדי לגרוע מהוראות כל דין לעניין רעיית בעלי חיים בשטחי מרעה. | | |
| אחריות פלילית ונזיקית להתנהגות אסורה של בעל חיים | 9. | בעליו של בעל חיים, הרשום כבעליו במרכז הרישום לפי סעיף 4, וכן המחזיק בבעל חיים כאמור בסעיף 8, יראו אותם כנושאים באחריות פלילית ונזיקית להתנהגות אסורה לפי דין של בעל החיים; לעניין זה, יראו אדם שלא דיווח על העברת בעל החיים לבעלים אחרים לפי סעיף 5(ג), כבעליו של בעל החיים. | | |
| תפיסת בעל חיים בשל הפרת הוראות החוק | 10. | (א) נוכח רופא וטרינר עירוני, מפקח או שוטר, כי הופרה הוראה מהוראות חוק זה, רשאי הוא לתפוס את בעל החיים או את עדר בעלי החיים ולהעבירם, לתחנת הסגר. | | |
|  |  | (ב) | (1) נתפס בעל חיים או עדר בעלי חיים לפי הוראות סעיף קטן (א), יישא בעליו בהוצאות הובלתו והחזקתו בתחנת הסגר בסכום שיקבע השר, ואם אינו מחוסן – גם בעלויות החיסון. | |
|  |  |  | (2) מצא רופא וטרינר עירוני שבעל חיים שנתפס כאמור נגוע במחלה, יטפל בבעל החיים ובעליו של בעל החיים יישא בעלויות הטיפול. | |
|  |  | (ג) בעל חיים שנתפס והועבר לתחנת הסגר, לא יוחזר לבעליו, אלא אם כן בעליו נשא בהוצאות כאמור בסעיפים קטנים (ב) ו-(ג). | | |
| המתת בעל חיים | 11. | (א) בעל חיים שנתפס והועבר לתחנת הסגר לפי סעיף 10, ונמצא כי אינו מחוסן או שמסומן לפי חוק זה, רשאי הווטרינר העירוני להורות על המתתו בדרך שיקבע השר, ובלבד שעשה כל שביכולתו למצוא את בעליו. | | |
|  |  | (ב) רופא וטרינר עירוני, מפקח או שוטר, הבא לתפוס בעל חיים מכוח סמכות הנתונה לו לפי כל דין, ומפאת התנהגותו של בעל החיים לא ניתן לתפסו מבלי שתישקף סכנה מוחשית של פגיעה בחייו או בגופו, שלו או של זולתו, רשאי להמיתו. | | |
| סמכויות חיפוש וחקירה | 12. | (א) היה למפקח או לשוטר יסוד סביר לחשד כי נעברה עבירה לפי חוק זה, רשאי הוא להיכנס לכל מקום ולערוך בו חיפוש, ובלבד שלא ייכנס – | | |
|  |  |  | (1) למקום המשמש למגורים, אלא לפי צו של בית משפט; | |
|  |  |  | (2) למקום המוחזק על ידי גוף ביטחוני, אלא בהסכמת השר הממונה על אותו גוף או עובד המדינה שהשר הסמיך לעניין זה; | |
|  |  | (ב) רופא וטרינר עירוני או מפקח מוסמך לערוך חקירות על עבירות לפי חוק זה; בהשתמשו בסמכות כאמור – | | |
|  |  |  | (1) יהיו לו סמכויות שוטר לפי סעיף 67 לחוק סדר הדין הפלילי (סמכויות אכיפה – מעצרים), התשנ"ו–1996[[4]](#footnote-5); | |
|  |  |  | (2) יהיה רשאי להשתמש בכל הסמכויות הנתונות לקצין משטרה בדרגת מפקח לפי סעיף 2 לפקודת הפרוצדורה הפלילית (עדות)[[5]](#footnote-6), וסעיף 3 לפקודה האמורה יחול על הודעה שרשם מכוח סמכות זו. | |
|  |  | (ג) בסעיף זה – | | |
|  |  |  | "גוף ביטחוני" – כל אחד מאלה: | |
|  |  |  |  | (1) משרד הביטחון ויחידות הסמך שלו; |
|  |  |  |  | (2) צבא ההגנה לישראל; |
|  |  |  |  | (3) משטרת ישראל; |
|  |  |  |  | (4) שירות בתי הסוהר; |
|  |  |  |  | (5) מוסד אחר הפועל למטרות ביטחוניות, ששר הביטחון אישר לעניין סעיף זה. |
| עונשין | 13. | בעליו של בעל חיים העושה אחד מאלה, דינו – קנס כאמור בסעיף 61(א)(1) לחוק העונשין, התשל"ז–1977[[6]](#footnote-7): | | |
|  |  | (1) מחזיק בבעל חיים או בעדר בעלי חיים ללא סימון לפי הוראות סעיף 3; | | |
|  |  | (2) אינו מעביר דיווח לפי סעיף 5 או מעביר מידע כוזב בפרט מהותי, כדי שיירשם במרכז הרישום. | | |
|  |  | (3) מאפשר יציאתו מחצרים של בעל חיים או עדר בעלי חיים או רועה אותם, בניגוד להוראות סעיף 8. | | |
| תיקון חוק העבירות המינהליות | 14. | בחוק העבירות המינהליות, התשמ"ו–1985[[7]](#footnote-8), בתוספת הראשונה, בטור א', בסופו יבוא "חוק חובת סימון ופיקוח על בעלי חיים, התשע"ו–2016". | | |
| תחילה | 15. | תחילתו של חוק זה שנה מיום פרסומו. | | |

דברי הסבר

במציאות של היום התרגלנו לראות בעלי חיים משוטטים בשטחים פתוחים, עדרים חוצים כבישים ופסי רכבת, גמלים או חמורים משוטטים בצדי הכביש ועוד. בחודש דצמבר 2014 נהרג דוד כהן בכניסה ליישוב רתמים שבנגב, כשרכבו התנגש בגמל משוטט. מקרה זה מתווסף לעוד מקרים רבים של מוות בעקבות תאונות עם גמל. במלאות שנה לתאונת הדרכים הקטלנית נחשפה תשובת המשטרה המתארת תמונת מצב מטרידה של התופעה המסוכנת. על פי משטרת ישראל, מדי שנה מתקבלות כ-1,000 תלונות בדבר שוטטות גמלים בנתיבי תחבורה במרחב הדרום ובסך הכל 7,151 מקרים בין חודש ינואר 2008 ועד לחודש יוני 2015. בכל המקרים, למעט אחד, לא נמצאה זהותו של בעל הגמל. בעלי הגמלים מכחישים לעיתים את בעלותם, ואין כיום דרך להוכיח זאת. כך גם לגבי היסטוריה רפואית, חיסונים וגניבות בקר. דרך הסימון כיום היא באמצעות סימון באוזן, סימון אשר ניתן להסירו בקלות. בנוסף, הדרך המסוכנת בה עדרי בעלי חיים חוצים כבישים ראשיים ועוצרים את התנועה או חוצים מסילות רכבת, מסכנות את התנועה.

ישנם מקומות ייעודיים ומוסדרים לרעיית בעלי חיים, ובכל זאת רבים מבעליהם של בעלי החיים בוחרים לרעות אותם בשטחים פתוחים, בסמיכות לכבישים ואף בשטחי אש של צה"ל.

בהצעת חוק זו מוצע להסדיר את נושא הסימון והאחריות הפלילית והנזיקית על בעלי חיים במרחב הציבורי. מוצע לקבוע חובת סימון של בעלי החיים על ידי שבב אלקטרוני המכיל את פרטי הבעלים וכן היסטוריה רפואית וחיסונים. בנוסף, מוצע בהצעת החוק לקבוע כללים בעניין שוטטות ורעייה של בעלי חיים במקומות שאינם מיועדים לכך, ולהרחיב את סמכויות גורמי הפיקוח למניעת מפגעים כתוצאה מתנועת בעלי חיים במרחב הציבורי. כמו כן, מוצע לקבוע אחריות פלילית ואזרחית על מי שרשום כבעלים של בעל החיים ומי שמחזיק בבעל החיים, ולקבוע, לעניין אחריות זו חזקה לפיה אדם שלא דיווח על העברת בעל חיים לבעלים אחרים, יישא באחריות כאמור.

יצוין כי ההוראות המוצעות לעניין סמכויות פיקוח ואכיפה שאובות בעיקרן מחוק להסדרת הפיקוח על כלבים, התשס"ג–2002. ככל שיתקדמו הליכי חקיקתה של הצעת חוק זו, ייבחן הצורך בהתאמתן לחקיקה עדכנית יותר.

---------------------------------

הוגשה ליו"ר הכנסת והסגנים

והונחה על שולחן הכנסת ביום

י"ח באדר ב' התשע"ו – 28.3.16

1. ס"ח התשנ"ח, עמ' 202. [↑](#footnote-ref-2)
2. ס"ח התשס"ג, עמ' 216. [↑](#footnote-ref-3)
3. ס"ח התש"ח, עמ' 90. [↑](#footnote-ref-4)
4. ס"ח התשמ"ב, עמ' 243. [↑](#footnote-ref-5)
5. חוקי ארץ ישראל, כרך א', עמ' (ע) 439, (א) 467. [↑](#footnote-ref-6)
6. ס"ח התשל"ז, עמ' 226. [↑](#footnote-ref-7)
7. ס"ח התשמ"ו, עמ' 31. [↑](#footnote-ref-8)